《莺啼序·上元期迩，箫鼓喧阗，顾影自怜，烦忧百种。依梦窗韵，曼声度此。自写牢愁，不计其辞之杂沓也》
清代·李岳瑞

春声夜来四起，遍千门万户。碧天远、玉宇高寒，珊珊明月何暮。

御街畔、鱼龙曼衍，星桥铁锁银花树。漾晴晖、摇曳因风，荡成芳絮。

旧日东华，几辈胜侣，踏天街软雾。醉箫鼓、游宴承平，京尘缁尽衣素。

蓦惊心、天吴蹴浪，彩云散、飘零金缕。怕重论、青琐朝班，旧时鹓鹭。

金舆北曲，紫气西来，九重尚寄旅。闻说道、帝城无恙，昨梦依稀，北里笙歌，南湖烟雨。

灵均顑颔，兰成萧瑟，支离东北风尘际，最销魂、一曲公无渡。

钗分镜拆，凄然更怆离鸾，玉颜寂寞黄土。

茫茫万感，漫鼓秦筝，听夜歌白苎。试问取、余情何似，江上烟云，梦蝶逍遥，听鸡起舞。

沅湘难济，重华何在，瑶台娀女方偃蹇，莽风涛、谁是中流柱。

江南草长莺飞，招隐词成，故人在否。

作者简介：1852-1927，字孟符，渭城区正阳乡庇李村人。自幼跟刘古愚读书。清光绪八年(1882)中举，次年中进士，选庶吉士，散馆授工部主事，迁工部屯田司员外郎，兼充总理各国事务衙门章京，办铁路矿务事。“戊戌维新”期间，负责接奉传旨要务，同宋伯鲁一起组织关西学会。变法失败后，于光绪二十四年（1898）年10月被革职。遂回咸阳家巾赋闲。光绪三十一年（1905），经张济远邀请，赴上海商务印书馆任编辑。辛亥革命后，一直任清史馆编修，参与编纂《清吏稿》。晚年回归故乡，著有《春冰室野乘》三卷等。